**Lilla Georgine Hansen** (født 1. april 1872 Kristiania, død 11. juni 1962 Oslo) var Norges første kvinnelige arkitekt med egen praksis. Hun etablerte sitt arkitektkontor i Kristiania (dagens Oslo) i 1908.

Utdannelse og praksis
---------------------

Hun hadde utdannelse fra Den Kongelige Tegneskole i Kristiania 1894 og praksis hos arkitektene Victor Horta i Brussel, hos Halfdan Berle i Kristiania, og hos Martin Nyrop i København.

Virke
-----

Hennes første kjente verk er feriehuset «Appendix» ved Tyrifjorden, oppført i 1899 for legen *Frederik Kristian Jervell* (1859–1921). Han var den første i Norge som utførte en appendektomi. Lilla Hansens perspektivtegning er datert 24. mars 1898. 
Hennes andre kjente verk var «Maristuen», en hytte i Nordmarka ved Frønsvollen, oppført i 1902 for tobakksfabrikant Nicolai Andresen – et laftet tømmerhus med sval og torvtak. Hennes tredje verk er sommerhuset for Theodor Frølich på Nesøya i Asker fra 1903. I 1904 tegnet hun eneboligen til tekstilkunstneren Frida Hansen i Tingstuveien 23. Disse tidlige husene tegnet hun før hun etablerte eget kontor i 1908. I Asker tegnet hun i 1910 hovedbygningen på Hval gård for Wilhelm Roede. I 1912 sto hennes villa i Aker for Lil og Nils Roede i Trosterudveien 10 ferdig, et hovedverk i norsk nasjonalromantikk. Omtrent samtidige er villaene i Bergsallen 6 B (1914), Fritzners gate 4 (1915), og Nobels gate 10 (1917), alle i Oslo.

Gjennombruddet kom med førstepremien i arkitektkonkurransen 1912 om leiegårdskomplekset *Heftyeterrassen* i Oslo i nybarokk stil. Gyldenløves gate 19 fra 1929 er en monumental nyklassisistisk leiegård på Arno Bergs plass.

Hun har også vært ansvarlig for innredningen av Studiehjem for unge piker («Dydens hvile») i en eldre leiegård på Geitmyrsveien 11, og for den i 2004 omstridte villaen i Hoffsjef Løvenskiolds vei 4, som Karina Hyggen Amland forhindret riving av. Takket være Støtteforeningen for bevaring av Hoffsjef Løvenskiolds vei 4 fikk villaen innpass på Riksantikvarens liste over bevaringsverdige gårder, den såkalte «utoverbuen».

Lilla Hansen planla flere institusjonsbygg for sykehus, barnehjem og feriekolonier. Hun tegnet Lindås Sjukeheim for tuberkuløse. Denne ble oppført i 1926 etter påtrykk fra den lokale legen Dr. Johs. Solem, som var lungespesialist. Sjukeheimen består av et klassisistisk hovedbygg med tilhørende "kur" for pasientene, samt et vigslet kapell og et større hageanlegg med utsikt over Lindåsosane

Hennes siste større verk var Oslo Sanitetsforenings Revmatismesykehus i Akersbakken 27 i Oslo, fullført i 1938. På grunn av tidsnød måtte hun samarbeide om dette prosjektet med arkitektene Bjercke og Eliassen. Det var Norges største spesialsykehus for revmatikere med 147 sengeplasser. Driften ble nedlagt i 2000 og virksomheten overført til revmatologiske avdelinger ved Diakonhjemmets sykehus og Rikshospitalet. Olav Thon Gruppen kjøpte anlegget i 2014 for å bygge det om til seniorboliger med velferdstjenester, men fant etter hvert ut at bygningene ikke egnet seg for ombygging. De ble revet i 2017.

I mellomkrigstiden bosatte Lilla Hansen seg i Asker, i Hønsveien 23. Dit flyttet hun et stort to-etasjes laftehus som hun kalte «Brone». Der bodde hun til hun i 1961 flyttet til Vindern Santitetsforenings aldershjem, hvor hun døde i 1962.

Verksliste (utvalg)
-------------------

* *Appendix*, feriehus for *Fredrik Kristian Jervell* ved Tyrifjorden (1899)
* *Maristuen*, hytte for Nicolai Andresen, ved Frønsvollen i Nordmarka (1902)
* Sommerhus for Theodor Frølich, på Nesøya i Asker (1903)
* Tennisveien 10, for Augusta Elisabeth Holst (1904)
* Enebolig for Frida Hansen, Tingstuveien 23, Oslo (1904)
* *Hval gård*s hovedhus for Wilhelm Roede, Aker kommune (1910)
* Villa for Lil og Nils Roede, Trosterudveien 10, Oslo (1912)
* Boligkomplekset *Heftyeterrassen* på Frogner i Oslo (1913)
* Villa, Bergsalleen 6 B, Oslo (1914)
* Villa, Fritzners gate 4, Oslo (1915)
* Interiør, *Studiehjem for unge piker*, Geitmyrsveien 11, Oslo (1916)
* Villa, Nobels gate 10, Oslo (1917)
* Leiegård, Gyldenløves gate 19 på Frogner Oslo (1929)
* Villa, Kongleveien 14, Oslo (1934)
* Oslo Sanitetsforenings Revmatismesykehus, Akersbakken 27, Oslo (1938), revet 2017

Bilder
------

* Trosterudveien 10, Oslo, arkitekt Lilla Hansen 1912. Foto: RoedeTrosterudveien 10, Oslo, arkitekt Lilla Hansen 1912. Foto: Roede
* Urealisert utkast av Lilla Hansen til situasjonsplan for Trosterudveien 10, 1912.Urealisert utkast av Lilla Hansen til situasjonsplan for Trosterudveien 10, 1912.
* Heftyeterrassen. Foto: Kjetil ReeHeftyeterrassen. Foto: Kjetil Ree
* Gyldenløves gate 19, Briskeby, vender ut mot Arno Bergs plass. Foto: Helge HøifødtGyldenløves gate 19, Briskeby, vender ut mot Arno Bergs plass. Foto: Helge Høifødt
* Sommerhus for Aimée og Theodor Frølich på Nesøya i Asker, arkitekt Lilla Hansen 1903. Foto: RoedeSommerhus for Aimée og Theodor Frølich på Nesøya i Asker, arkitekt Lilla Hansen 1903. Foto: Roede
* Revmatismesykehuset, Akersbakken 17 Oslo, 1938. Revet 2017. Fasade mot Akersbakken. Foto: Atelier Rude. Oslo MuseumRevmatismesykehuset, Akersbakken 17 Oslo, 1938. Revet 2017. Fasade mot Akersbakken. Foto: Atelier Rude. Oslo Museum
* Tingstuveien 23. Foto: Helge HøifødtTingstuveien 23. Foto: Helge Høifødt

Noter
-----

1. ↑  Roede, Lars: «Arkitekt Frk. Lilla Hansen», *Byminner* nr. 2/2018, Oslo Museum. (Under utgivelse)
2. ↑  Sogner, Knut: *Andresens. En familie i norsk økonomi og samfunnsliv gjennom to hundre år*. Oslo, Pax forlag 2012. Andresens hytte er avbildet på s. 221.

Litteratur
----------

* Findal, Wenche: *Mindretallets mangfold.­ Kvinner i norsk arkitekturhistorie*, Abstrakt forlag, 2003.
* Findal, Wenche: «Lilla Hansen», Norsk biografisk leksikon, 2002
* Lauvland, Gro: Lilla Hansens stemme Arkivert 2. juni 2019 hos Wayback Machine.. *Arkitektur N* nr. 1/2014, s. 78–91
* Seip, Elisabeth: «Pionerene». *Byggekunst* nr. 8/1980
* Seip, Elisabeth: «Hansen, Georgine (Lilla)» *Norsk kunstnerleksikon*, Universitetsforlaget 1983
* Steigan, Geir Tandberg: Lilla Hansen (1872–1962) *Arc!*

Eksterne lenker
---------------

* (en) Lilla Hansen – kategori av bilder, video eller lyd på Commons Rediger på Wikidata
* Lilla Hansen – utdypning (NBL-artikkel)
* Et lyst hjørne, Osloby, 6. april 2014 Arkivert 24. september 2015 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** Historisk befolkningsregister **·** BIBSYS **·** VIAF **·** ISNI **·** ULAN **·** KulturNav
 |